Sacerdoççio

Sacerdoççio  - instituçion comuña a molte religioin antighe e moderne pe-a quæ e fonçioin sacræ de ministro do curto vegnan riservæ a de particolæ categorie de persoñe. Inte l'uzo comun, sença arcuña specificaçion, sacerdote o l'è o ministro do curto catollico, saiv'a dî chi ha riçevuo o sacramento de l'Orde e o g'ha a poistæ spritoâ d'aministrâ i sacramenti e predicâ a paola de Dê.

 O sacerdoççio inta stoia de religioin 
Presso despægi poppoli, specce, ma no soltanto, tra i coscì diti primitivi, e fonçioin sacræ fan parte de normæ attivitæ de l'individdo. A primma discriminaçion tra persoña e persoña, inte sto caxo, a no l'è de carattere speciffico da-o ponto de vista do sacerdoççio: comme da çert'atre attivitæ de particolâ importança sociale, coscì da quelle sacræ ascì pœu ese escruzo e donne, i figiœu, i marotti, i foresti ecc. Ciu noteive o l'è l’inseise, inta distinçion tra-e persoñe into campo di ativitæ sacræ, do prinçippio da rapresentança, particolarmente là onde e fonçioin do cappo devegnan complesse e gravose; coscì inte l'antigo Egitto, int'o scintoismo giapponeize e inte l'antiga Romma. 

Inte l'India vedica e fonçioin religiose conservavan un forte carattere privao e e famigge çelebravan i riti pe conto proppio, ma l'execuçion vallida di riti a l'ea condiçionâ a de competençe speciale de quæ disponeiva soltanto i sacerdoti, ciammæ perçò da-i privæ, votta pe votta, pe i so bezœugni ritoæ: questa scitoaçion a dava nascita, ancon inta preistoia indiaña, a 'na particolâ casta sacerdotâ; quarcosa de scimmile a 'na casta sacerdotâ a l'existeiva ascì inta Perscia antiga. Meno reddeno o l'ea o scistema do sacerdoççio inte l'antiga Greçia: chì ascì ogni çittadin, e o cappofamiggia pe a famiggia, i magistrati pe-a çitæ, poeivan ófrî di sacrifiççi, e o sacerdote o subintrava a-o so posto solo in virtù da so competença speciffica. Inte tutti i tipi de sacerdoççio scinaoa mençunæ, pe ricrovî a carrega sacerdotâ a persoña a deve corisponde a di exigençe ritoæ, che varrian no solo de religion in religion, ma ascì tra i scingoli curti da mæxima religion.

Gh'è però in'atra categoria fondamentâ do sacerdoççio ch'a se riscontra inte religioin primitive ascì: questa a l'è condiçionâ a de particolæ qualitæ personæ de l'individdo, ritegnuo dotao de peculiæ capaçitæ (prez., de guaitô, indovin, puificatô, exorçista ecc.), che ghe derivan da 'na poscibilitæ, supeiô a quella di individdoi comun, de intrâ in contatto co-e possançe sorvumañe (divinitæ, spriti ecc.). A diferença fra i doi tipi de sacerdoççio a l'apâ totâ, tanto che s'è posciuo dî che o primmo tipo o rapresenta a comunitæ nanti e possançe sorvumañe, mentre o segondo o rapresenta e possançe sorvumañe nanti a comunitæ.

Tuttavia za inte religioin primitive a sepaaçion tra i doi tipi a no l'è sempre netta: o re-sacerdote ascì, ch'o poriæ ese concepio sacerdote in quanto rapresentante do proppio poppolo, o l'è dotao de capaçitæ supeioî (prez., o pœu fâ ciœuve, guarî ecc.; de votte o pœu intrâ in comunicaçion diretta, prez., co-i spriti di proppi bezavi). Ni i limmiti tra e condiçioin ritoæ de l'attivitæ sacrâ e e prattiche ascettiche votte a ótegnî 'na mao façilitæ d'intrâ in contatto co-a divinitæ son delongo precixi: o sacerdote de l'India vedica, pu essendo sostançialmente 'n esperto e specialista do rito, o l'è a-o mæximo tempo 'n asceta ch'o l'agisce in condiçioin sorvenaturæ. Inte religioin interiorizæ, inte quæ o rito o perde d’importança, o sacerdoççio do primmo tipo o scenta ò o deven marginâ, dementre che o segondo o pœu desgœuggise in sciâ linnia do mistiçismo individoâ ò eventoalmente inte forme do monegheximo.

 O sacerdoççio inte l'ebraismo e into crestianeximo 
Inte l'ebraismo, in senso lato l’intrego poppolo d'Israele o dev'ese, a peto di atri poppoli, segondo e paole de Dê rivotte a Mozè into Scinnai, «un regno de sacerdoti» (Exodo 19,6), ma a-o so interno son propiamente sacerdoti i descendenti mascci de Aronne, fræ de Mosè. Inte l'antigo ebraismo o sommo saçerdotto o l'ea a cappo de tutti i sacerdoti e, pe o rollo centrâ da religion inta societæ, o rapresentava uña de mascime aotoitæ.

Inta Gexa catollica, o sacerdoççio o l'è l'orde sacro ch'o dà a poistæ de consagrâ e ófrî o corpo e sangue de Cristo into sacrifiççio da messa, de aministrâ i sacramenti, de predicâ a paola de Dê; questa poistæ spritoâ a l'è confeia da-o sacramento de l'orde. O sacerdoççio o l'è consciderao un sacramento instituio da Gexo quand'o comandò a-i apostoi de ripete o rito eücaristego (Lucco 22, 19) e quand'o ghe confei o poei de rimette e peccæ (Zane 20, 22-23). Inti Atti di Apostoi compâ de persoñe rivestie de 'n carattere sacro; son i presbiteri, diti ascì episcopi (Atti 20, 17-28), a-i quæ fito s'unisce i diaconi, ossæ di ommi con de fonçioin liturgico-aministrative segondaie. Segge pe i un segge pe i atri se richiede un rito particolâ (impoxiçion de moen con preghee apropiæ) perchè ótégnan a dignitæ de servî comme responsabbili da comunitæ. A-o tempo de Sant'Ignaççio d'Antiochia se delinnia a distinçion tra veschi, presbiteri, diaconi. A teologia posteiô a sviluppò e a precizò o concetto de l'Orde ò sacerdoççio comme sacramento.

E gexe protestante amettan soltanto o sacerdoççio universâ di fedeli: l’aministraçion di sacramenti, a predicaçion e l’insegnamento son sempriçi ministei afidæ a di membri da Gexa che se ritegne n'aggian e capaçitæ, ma che pe ço mæximo no se diferençian da-i atri membri do poppolo de Dê.

Categorîa:Religion
categoria:Crestianeximo